Diari Oficial de la Generalitat Valenciana


Sumari del DOGV 2770, del 14-06-1996 (1996/838474)

ORDRE de 3 de maig de 1996, de la Conselleria d'Agricultura i Medi Ambient, per la qual es convoquen subvencions destinades a activitats de gestió de residus tòxics i perillosos.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   2770

Data del DOGV
:   14-06-1996

Secció del DOGV
:   ALTRES DISPOSICIONS

Número del document
:   1996/838474


Data del document
:   03-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 3 de maig de 1996, de la Conselleria d'Agricultura i Medi Ambient, per la qual es convoquen subvencions destinades a activitats de gestió de residus tòxics i perillosos.   
Exposició de motius  
La política ambiental sobre residus tòxics i perillosos té com a principis bàsics la prevenció de possibles riscos sobre la salut humana, els recursos naturals i el Medi Ambient, mitjançant la transformació d'aquells en innocus i evitant la transferència de contaminació a un altre medi receptor. Per això, la legislació vigent obliga a la gestió adequada d'aquest tipus de residus a través de gestors autoritzats. Ara bé, cal tenir en compte les dificultats que sorgeixen per a l'aplicació d'aquest principi per a determinats tipus de residus tòxics i perillosos que es generen en xicotetes quantitats per part d'un gran nombre de productors, com podrien ser els generats en l'àmbit domiciliari.  
Cal fer notar que entre els residus tipificats com a tòxics i perillosos en la Llei 20/1986, de 14 de maig, Bàsica de Residus Tòxics i Perillosos, es troben els medicaments caducats i els residus que contenen mercuri, com ara les piles usades, els tubs fluorescents o les làmpades de mercuri. El cas de les piles usades és un poc diferent de la resta de residus mencionats, ja que estan regulades per dues directives de la Comunitat Econòmica Europea (91/157/CEE, i 93/86/CEE). Aquestes directives prohibeixen la comercialització de determinats tipus de piles i fomenten la comercialització de les que contenen menor quantitat de matèries contaminants, alhora que exigeixen la recollida per separat únicament de les que es mencionen en l'annex I de la directiva 91/157/CEE, reproduït en l'annex II d'aquesta ordre, i que han d'anar etiquetades amb un símbol que indica una recollida per separat (format per un poal del fem ratllat amb una aspa).  
Tots els tipus de residus esmentats són extremadament difícils de gestionar a causa de la seua tremenda dispersió dins de l'entorn social, alhora que poden provocar evidents riscos de contaminació per al medi ambient si no són tractats correctament. La vertadera complicació per a la gestió d'aquests residus consisteix en una recollida selectiva eficaç en els diversos punts de producció i el trasllat posterior a una destinació final adequada, per a la qual cosa és necessària la conscienciació ciutadana i una xarxa de recollida eficaç.   
Un cas similar és el dels envasos buits que han contingut productes fitosanitaris, atés que també estan previstos en la legislació de residus tòxics i perillosos i són generats en xicotetes quantitats pels agricultors. Els efectes que aquests envasos causen sobre el medi ambient poden ser molt negatius i per això sorgeix l'obligació de la gestió adequada d'aquest, cosa que fa necessari fomentar un sistema eficaç que en permeta la recollida.  
Així doncs, la difícil gestió d'aquests tipus de residus tòxics i perillosos, que es produeixen en quantitats molt xicotetes generades per un alt nombre de productors, fa que la recollida i el tractament no siguen rendibles per a l'empresa privada en condicions de lliure mercat i que calga l'adopció de mesures per part de l'administració. Per això, la Conselleria d'Agricultura i Medi Ambient ha decidit subvencionar aquestes activitats a fi d'optimar-ne la gestió.  
A la vista de tot l'anterior, es publica aquesta ordre, que té per objecte determinar les bases per a la concessió d'ajudes per a les activitats de recollida, transport, emmagatzematge i tractament dels residus d'aquest tipus generats en la Comunitat Valenciana i gestionats dins de la Comunitat per gestors autoritzats per la Conselleria d'Agricultura i Medi Ambient.  
En virtut d'açò i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Primer  
Convocar la concessió de subvencions per un import global màxim de 23.932.633 de pessetes a càrrec del capítol IV del servei de residus i contaminació, i programa 442.50, línia 275, dels pressupostos de la Generalitat Valenciana per a 1996, que serà distribuïda de la manera següent:  
- 96.601.584 de pessetes per als residus mencionats en els punts a) i b) de la base segona de l'annex I d'aquesta ordre.  
- 5.000.000 de pessetes per als residus mencionats en el punt c) de la base segona de l'annex I d'aquesta ordre.  
En el cas que la quantia de subvencions sol·licitades per a cada una de les partides anteriors fóra superior al crèdit pressupostat per a cada una d'elles, la quantia que havia de percebre cada sol·licitant es reduirà proporcionalment en la quantitat que calga per a respectar aquest límit, tenint en compte que el crèdit romanent d'una partida podrà ser transferit a l'altra.  
Segon  
Aprovar les bases per les quals es regirà aquesta convocatòria i que figuren com a annexos a aquesta ordre.  
Tercer  
En tot allò que no estiga regulat en aquesta ordre, caldrà atenir-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Es faculta la directora general de Qualitat Ambiental perquè dicte les resolucions necessàries per al desplegament i l'execució del que es disposa en aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició d'aquest recurs requerirà la comunicació prèvia a la Conselleria d'Agricultura i Medi Ambient.  
Tot això de conformitat amb el que es preveu en els articles 57 i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIó ADDICIONAL  
La vigència d'aquesta ordre queda condicionada al fet que la Comissió de les Comunitats Europees aprove l'ajuda que s'ha de concedir, a fi d'assegurar-ne l'adequació a les regles bàsiques de la Unió Europea sobre competència.  
València, 3 de maig de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX I  
Bases per les quals es regula la convocatòria de subvencions destinades a activitats de gestió de residus tòxics i perillosos  
Primera. Beneficiaris  
Podran ser beneficiàries d'aquesta subvenció les persones físiques o jurídiques que pretenguen realitzar, des de l'1 de gener fins al 31 d'octubre de 1996, activitats de gestió en la Comunitat Valenciana dels residus mencionats en la base segona i disposen d'autorització de la Conselleria d'Agricultura i Medi Ambient per a fer-ho.  
Segona. Objecte i actuacions que es realitzaran  
Seran objecte d'ajuda les activitats de recollida, transport, emmagatzematge i tractament dels residus següents:  
a) Medicaments caducats de procedència domiciliària.  
b) els següents residus que continguen mercuri: tubs fluorescents, làmpades de mercuri, piles botó i piles no-botó que superen els límits establits en l'annex II d'aquesta ordre i que, per tant, estaran etiquetades amb un símbol que n'indique la recollida per separat.  
c) Envasos buits que hagen contingut productes fitosanitaris i restes d'aquests com a conseqüència de l'aplicació agrícola.  
Tercera. àmbit d'aplicació  
únicament són objecte de subvenció les activitats de gestió de residus generats en la Comunitat Valenciana i realitzades en l'àmbit territorial d'aquesta per persones físiques o jurídiques autoritzades per la Conselleria d'Agricultura i Medi Ambient de la Generalitat Valenciana per a la gestió d'aquells.  
No seran objecte de subvenció els residus especificats en la base segona que procedisquen d'un àmbit distint de la Comunitat Valenciana.  
Podran ser subvencionables les activitats de gestió no realitzades amb mitjans propis, sempre que se n'assumisca el cost, però tenint en compte que en cap cas se subvencionarà dues vegades la mateixa operació de gestió d'un mateix residu. Així doncs, en el supòsit que se sol·licite una subvenció per part de més d'una persona física o jurídica, per a una mateixa activitat de gestió d'un residu, la quantia total de la subvenció que corresponga per l'activitat, d'acord amb aquesta ordre, es distribuirà entre els sol·licitants en proporció a la despesa suportada per cada un en la dita activitat, sempre que es justifique documentalment la despesa.  
Quarta. Quanties de les ajudes  
1. La quantia màxima de la subvenció que es concedirà serà el resultat d'aplicar els coeficients següents:  
a) Deu pessetes per quilogram per a la recollida, el transport i l'emmagatzematge de medicaments caducats.  
b) Vint pessetes per quilogram per al tractament de medicaments caducats.  
c) Deu pessetes per quilogram per a la recollida, el transport i l'emmagatzematge de piles, tubs fluorescents i làmpades de mercuri.  
d) Sis-centes pessetes per quilogram per al tractament de piles botó.  
e) Cent pessetes per quilogram per al tractament de piles no-botó.  
f) Dues-centes pessetes per quilogram per al tractament de tubs fluorescents i làmpades de mercuri.  
g) Deu pessetes per decímetre cúbic per a la recollida, el transport i l'emmagatzematge d'envasos buits que han contingut productes fitosanitaris.  
h) Vint pessetes per decímetre cúbic per al tractament d'envasos buits que han contingut productes fitosanitaris.  
2. Cas que la quantia de subvencions sol·licitades per a cada una de les partides existents fóra superior al crèdit pressupostat per a cada una d'elles, la quantia que ha de percebre cada sol·licitant es reduirà proporcionalment en la quantitat que calga per a respectar aquest límit.  
3. Cas que els sol·licitants hagueren percebut o tingueren reconeguda alguna altra subvenció pel mateix concepte, l'import de l'ajuda seria la diferència entre la percebuda o reconeguda, i la que els corresponguera d'acord amb el que s'estableix en aquesta ordre.  
4. únicament a l'efecte del que s'estableix en el punt anterior, quan l'ajuda percebuda o reconeguda d'altres administracions públiques no haja consistit en el pagament d'una quantitat fixa i concreta per cada quilogram de residu gestionat, es considerarà que la quantitat que ha correspost a cada quilogram, en concepte d'ajuda d'altres administracions, serà la resultant de dividir l'import total de l'ajuda percebuda o reconeguda entre el nombre total de quilograms de residu gestionat.  
Amb la mateixa finalitat, es computarà com a ajuda qualsevol aportació de fons públics de l'administració destinada a sufragar qualsevol de les activitats esmentades en l'apartat segon, fins i tot en els casos en què aquests fons no hagen estat pagats directament als sol·licitants.  
Cinquena. Sol·licituds i documentació  
5.1. Les sol·licituds es formalitzaran en instància degudament emplenada, segons el model que figura com a annex III d'aquesta ordre, i es dirigiran a la directora general de Qualitat Ambiental.  
5.2. Els interessats presentaran les sol·licituds en el Registre General de la Subsecretaria d'Agricultura i Medi Ambient, situat en el carrer de l'Arquitecte Alfaro, 39, en els serveis territorials d'aquesta a:  
- Alacant, carrer de Churruca, 29  
- Castelló, carrer d'Herreros, 23  
- València, carrer de Francisco Cubells, 1-3  
o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú.  
5.3. El termini de presentació d'instàncies serà de tres mesos, comptadors a partir del següent al de la publicació d'aquesta ordre en el Diari Oficial de la Generalitat Valenciana.  
5.4. L'admissió a tràmit d'una sol·licitud de subvenció no generarà cap compromís de concessió d'aquesta.  
5.5. La documentació que han de presentar els interessats juntament amb la instància per a sol·licitar les ajudes serà la següent:  
a) Documentació acreditativa de la identificació del sol·licitant:  
- Persones físiques: NIF o DNI  
- Persones jurídiques o agrupació de persones físiques:   
- Còpia compulsada dels estatuts de l'entitat o escriptura de constitució, o qualsevol altre document admissible en dret que ho acredite.  
- Certificat de l'acta on conste l'acord de sol·licitar les ajudes i el nomenament del representant de l'entitat per a efectuar-ne la gestió.  
- Corporacions locals i altres entitats públiques: acord pres per l'òrgan competent pel qual s'aprova la sol·licitud de subvenció.  
b) Còpia de l'autorització administrativa de la Conselleria d'Agricultura i Medi Ambient per a realitzar les activitats de gestió per a les quals sol·licita subvenció.  
c) Declaració, si s'escau, de les subvencions percebudes o reconegudes pel concepte de gestió de residus de qualsevol altre òrgan de l'administració, amb indicació de la quantia unitària.  
d) Còpia de les memòries anuals, regulades en l'article 38 del Reial Decret 833/1988, de 20 de juliol, que siguen exigibles per a les instal·lacions de gestió ja en funcionament.  
e) Estudi economicofinancer i d'estructura de costos de l'activitat, relacionat estrictament amb la gestió dels residus, de manera que l'administració puga precisar els costos no coberts que corresponen realment a l'activitat.  
f) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons el model que figura com a annex IV d'aquesta ordre.  
Sisena. Valoració i tràmit  
6.1. La valoració dels expedients, la farà una comissió avaluadora, presidida per la directora general de Qualitat Ambiental i composta pel secretari general administratiu, el cap del Servei Jurídic, el cap del Servei de Residus i Contaminació, i un tècnic del Servei de Residus i Contaminació, tots de la Conselleria d'Agricultura i Medi Ambient.  
6.2. Per a la concessió de l'ajuda es tindran en compte els criteris de valoració següents:  
- Realització de les activitats de gestió per a les quals se sol·licita la subvenció.  
- Les previsions de quantitats de residus que es gestionaran han de ser coherents amb la capacitat de gestió del sol·licitant i amb les quantitats gestionades en períodes anteriors.  
- L'import que es concedirà estarà supeditat a la reducció proporcional que, si s'escau, calguera aplicar si els crèdits pressupostaris disponibles sobrepassaren el total de les subvencions reconegudes.  
6.3. Una vegada formalitzats els actes d'instrucció corresponents, la directora general de Qualitat Ambiental elevarà la proposta, que contindrà les sol·licituds elegides i l'import de les ajudes, els criteris aplicats i les sol·licituds desestimades, a la consellera d'Agricultura i Medi Ambient.  
6.4. La resolució definitiva dictada per la consellera serà publicada en el Diari Oficial de la Generalitat Valenciana.  
6.5. La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.  
6.6. Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.  
Setena. Obligacions dels beneficiaris  
Els beneficiaris de les subvencions hauran de:  
7.1. Trobar-se en la situació que legitima la concessió.  
7.2. Complir els requisits i les condicions que implica la concessió de l'ajuda.  
7.3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
7.4. Comunicar, en qualsevol moment de la vigència de l'expedient, altres ajudes públiques sol·licitades o concedides per a la mateixa activitat.  
7.5. Fer constar en tota la informació o documentació pròpia de l'activitat que aquesta està subvencionada per la Conselleria d'Agricultura i Medi Ambient.  
Vuitena. Procediment de pagament  
El pagament de les subvencions reconegudes es realitzarà al final del període d'aplicació i amb la justificació prèvia del compliment d'allò convingut. Amb aquesta finalitat, caldrà presentar la documentació següent, abans del 15 de novembre de 1996:  
- Sol·licitud de cobrament de la subvenció reconeguda, segons el model de l'annex V, en la qual es detallen les quantitats que efectivament s'han gestionat.  
- Justificació de les quantitats gestionades mitjançant còpies dels documents de control i seguiment dels moviments dels residus, o llista de documents presentats a aquesta administració, amb indicació de les quantitats a què es refereixen.  
- Acreditació de trobar-se al corrent o exempt de les obligacions tributàries i amb la Seguretat Social, en els termes que es disposen en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 05.02.91).  
 ANNEX II  
Piles i acumuladors que han de ser eliminats per separat per estar inclosos en la Directiva 91/157/CEE  
1. Piles que continguen:  
- més de 25 miligrams de mercuri per element, excepte les piles alcalines de manganés;  
- més del 0,025% en pes de cadmi;  
- més del 0,4% en pes de plom.  
2. Les piles alcalines de manganés que continguen més del 0,025 % en pes de mercuri.